Chuck Yeager

Brigádny generál Charles Elwood Yeager (* 13. február 1923, Myra, Západná Virgínia, USA – † 7. december 2020, Los Angeles, Kalifornia) bol dôstojník Vojenského letectva Spojených štátov, letecké eso a skúšobný pilot, ktorý v októbri 1947 ako prvý pilot v dejinách prekonal rýchlosť zvuku pri vodorovnom lete. Mnohými je označovaný za jedného z najvýznamnejších pilotov všetkých čias.
Životopis.
Narodil sa 13. februára 1923 v Myre v Západnej Virgínii vo farmárskej rodine Alberta Hala Yeagera (18961963) a Susie Mae Yeagerovej (rodenej Sizemoreovej; 18981987). Keď mal päť rokov, rodina sa presťahovala do Hamlinu, tiež v Západnej Virgínii. Yeager mal dvoch bratov, Roya a Hala, Jr., a dve sestry, Doris Ann (ktorú vo veku jedného roka nešťastnou náhodou zabil štvorročný Roy pri hre so strelnou zbraňou) a Pansy Lee. Mladý Charles navštevoval strednú školu v Hamline, kde hrával basketbal a futbal, pričom najlepšie známky mal z geometrie a strojopisu. Strednú školu ukončil v júni 1941.
Svoju kariéru začal počas druhej svetovej vojny ako vojak Armády Spojených štátov, pričom v roku 1941 bol pridelený k armádnym vzdušným silám. Pred januárom 1942 nesedel v lietadle a keď ho jeho technický dôstojník pozval na skúšobný let po údržbe lietadla AT-11, rozprával, že mu počas letu prišlo veľmi zle: "„Po tom, ako som sa celý pozvracal, som si povedal: ‚Yeager, urobil si veľkú chybu‘“". Po službe leteckého mechanika nastúpil v septembri 1942 do poddôstojníckeho pilotného výcviku a po jeho absolvovaní bol povýšený do hodnosti flight officer, pričom väčšinu svojich vzdušných víťazstiev dosiahol ako pilot stíhačky P-51 Mustang na západnom fronte, kde si pripísal 11,5 zostrelených nepriateľských lietadiel (polovica zásluh je od druhého pilota, ktorý mu asistoval pri jednom zostrelení). Dňa 12. októbra 1944 dosiahol status leteckého „esa za jeden deň“, keď počas jednej misie zostrelil päť nepriateľských lietadiel.
Dňa 26. februára 1945 sa oženil s Glennis Dickhouseovou a mali spolu štyri deti (Susan, Dona, Mickeyho a Sharon). Yeager pomenoval po manželke viaceré svoje lietadlá ako talizman pre šťastie: "„Každé lietadlo, ktoré po tebe pomenujem, ma vždy privedie domov.“" Po vojne sa Yeager stal skúšobným pilotom a lietal na mnohých typoch strojov vrátane experimentálnych lietadiel na raketový pohon pre Národný poradný výbor pre letectvo (NACA). V rámci programu NACA sa 14. októbra 1947 stal prvým človekom, ktorý oficiálne prekonal zvukovú bariéru, keď na experimentálnom lietadle Bell X-1 "Glamorous Glennis" dosiahol vo výške 13 700 m rýchlosť Mach 1,05, za čo v roku 1948 získal Collierovu aj Mackayovu trofej. V nasledujúcich rokoch prekonal niekoľko ďalších rýchlostných a výškových rekordov. V roku 1962 sa stal prvým veliteľom USAF Aerospace Research Pilot School, ktorá školila a pripravovala astronautov pre NASA a vojenské letectvo.
Neskôr velil stíhacím letkám a krídlam v Západnom Nemecku, ako aj v juhovýchodnej Ázii počas vietnamskej vojny. Za svoje úspechy a vynikajúce hodnotenie výkonnosti týchto jednotiek bol v roku 1969 povýšený na brigádneho generála a v roku 1973 uvedený do Národnej leteckej siene slávy. Dňa 1. marca 1975 odišiel do dôchodku. Jeho aktívna letecká kariéra trvala viac ako 30 rokov a zaviedla ho do mnohých častí sveta vrátane kórejskej vojnovej zóny a Sovietskeho zväzu počas vrcholiacej studenej vojny.
S manželkou Glennis sa po Yeagerovom odchode z vojenského letectva v roku 1975 presťahovali do Grass Valley v Kalifornii. Manželia prosperovali vďaka Yeagerovej najpredávanejšej autobiografii, prednáškam a komerčným aktivitám. Glennis Yeagerová zomrela v roku 1990 na rakovinu vaječníkov. Yeagerov syn Mickey (Michael) nečakane zomrel 26. marca 2011 v Oregone. Chuck Yeager je mnohými označovaný za jedného z najvýznamnejších pilotov všetkých čias a v roku 2013 sa v rebríčku 51 hrdinov letectva časopisu "Flying" umiestnil na piatom mieste. Počas svojho života lietal na viac ako 360 rôznych typov lietadiel a ešte dve desaťročia po odchode do dôchodku pokračoval v lietaní ako pilot-konzultant pre Vojenské letectvo Spojených štátov. 
Zomrel 7. decembra 2020 popoludní vo veku 97 rokov v nemocnici v Los Angeles. Po jeho smrti vydal prezident Spojených štátov Donald Trump sústrastné vyhlásenie, v ktorom uviedol, že Yeager „bol jedným z najlepších pilotov v dejinách, hrdým Západovirgínčanom a americkým unikátom, ktorý neúnavne posúval hranice ľudských úspechov“.